ขายประกันวันละไม่ถึงบาท
คปภ.คลอดตะกาฟุลรายย่อยปีละ364บาทคุ้มครอง1แสน
17 ส.ค. 2554

คปภ.คลอดตะกาฟุลรายย่อยปีละ364บาทคุ้มครอง1แสน
คปภ.เตรียมคลอดประกัน ตะกาฟุล ราคาถูก คิดเบี้ยปีละ 364 บาท คุ้มครอง 1 แสน
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.อยู่ระหว่างจัดทำร่างประกันภัยสัญญาตะกาฟุลแบบมาตรฐาน เพื่อให้บริษัทประกันสามารถนำไปใช้ได้ทันที เมื่อได้มีการประกาศอย่างเป็นทางการซึ่งจะทำให้ผู้ที่นับถือศาสนาอิสลามสามารถหาซื้อประกันภัยที่ถูกต้องตามหลักของศาสนาได้
สำหรับแบบประกันตามหลักศาสนาอิสลามนั้น จะมีทั้งแบบประกันตะกาฟุล อุบัติเหตุ เพื่อรายย่อย หรือไมโคร ตะกาฟุล สำหรับบริษัทประกันชีวิต โดยกำหนดอัตราเบี้ยประกันหรือเงินสมทบเบื้องต้นปีละ 364 บาท แลกกับความคุ้มครอง กรณีเสียชีวิต สูญเสียอวัยวะ สายตา หรือทุพพลภาพถาวรสิ้นเชิงที่ 1 แสนบาท แต่หากเป็นการเสียชีวิต สูญเสียอวัยวะ สายตา หรือทุพพลภาพถาวรสิ้นเชิงจากอุบัติเหตุขับขี่หรือโดยสารรถจักรยานยนต์ ทุนประกันอยู่ที่ 5 หมื่นบาท และมีการชดเชยรายได้ระหว่างเข้ารักษาตัวในโรงพยาบาลสูงสุดไม่เกิน 20 วัน ตลอดระยะเวลาประกันภัยวันละ 200 บาท
นอกจากนี้ ยังมีแบบประกันสำหรับสัญญาตะกาฟุล ประเภทสามัญ แบบสะสมทรัพย์และแบบชั่วระยะเวลา สำหรับรายย่อย กำหนดอัตราค่าเบี้ยไม่เกิน 1,000 บาทต่อปี ยกเว้นแบบสะสมทรัพย์ค่าเบี้ยไม่เกิน 500 บาทต่อเดือน และยังมีในส่วนของแบบประกันที่เป็นสัญญาเพิ่มเติม ตะกาฟุลสุขภาพชดเชยรายวัน สำหรับรายย่อยด้วย โดยจะให้ความคุ้มครองกรณีที่ผู้เอาประกันต้องเข้ารักษาตัวเป็นผู้ป่วยในฐานะผู้ป่วยในของโรงพยาบาล ซึ่งบริษัทประกันจะจ่ายค่าใช้จ่ายในการรักษาพยาบาลเป็นรายวัน ต่อการบาดเจ็บหรือจ็บป่วยครั้งใดครั้งหนึ่งไม่เกิน 365 วัน 
แหล่งข่าวจากบริษัทประกัน กล่าวว่า ปัจจุบันมีบริษัทประกันประมาณ 3-4 แห่ง ที่มีขายประกันตะกาฟุลที่ตรงกับหลักศาสนาอิสลาม ซึ่งความคุ้มครองส่วนใหญ่ของแบบประกันตะกาฟุลจะใกล้เคียงกับแบบประกันที่มีขายอยู่ทั่วไป แต่เชื่อว่าเมื่อ คปภ.ออกแบบประกันตะกาฟุลที่เป็นมาตรฐานออกมา จะทำให้ประชาชนผู้ที่นับถือศาสนาอิสลามหันมาทำประกันมากขึ้น เนื่องจากประชาชนกลุ่มนี้มีอยู่มากพอสมควร